Poimintoja Hammurabin laeista 
Vastaa seuraaviin kysymyksiin alla olevien lakipykälien perusteella:
1) Millainen oikeuskäsitys muinaisessa Babyloniassa oli?
2) Onko jokin laki, jonka sisältö hämmästytti tai yllätti?

3. Jos joku syyttää vanhimpien edessä toista kuolemalla rangaistavasta rikoksesta, mutta ei pysty todistamaan syytöksiään, tuomittakoon hänet kuolemaan.

6. Jos joku varastaa hovista tai temppelistä, tuomittakoon hänet kuolemaan. Lisäksi tuomittakoon kuolemaan myös hänet, joka vastaanottaa tällaisen varastetun tavaran.

21. Jos joku murtautuu varastamisaikeissa taloon rikkomalla seinään reiän, surmattakoon hänet tämän reiän edessä ja muurattakoon seinään.

27. Jos mies tai päällikkö vangitaan sotaretkellä ja hänen poissa ollessaan hänen maansa luovutetaan pois, on hänen palatessaan maat luovutettava takaisin alkuperäiselle omistajalleen.

59. Jos joku mies, puutarhan omistajan tietämättä kaataa puun puutarhassa, maksakoon hän puoli minaa rahaa korvaukseksi.
60. Jos joku asettaa jonkun hoitamaan puutarhaansa ja puutarhuri hoitaa sitä neljä vuotta, saakoon puutarhuri puutarhasta puolet viidentenä vuotena ja alkuperäinen omistaja palatkoon hoitamaan omaa osuuttaan.

110. Jos “jumalan sisar” perustaa juottolan tai astuu juottolaan juodakseen, poltettakoon tämä nainen roviolla.

128. Jos mies ottaa naisen vaimokseen, mutta ei yhdy tämän kanssa, tämä nainen ei ole hänen vaimonsa.

149. Jos nainen ei halua pysyä aviomiehensä talossa, maksakoon mies takaisin naisen mukanaan tuomat myötäjäiset ja nainen on vapaa lähtemään.

195. Jos poika lyö isäänsä, hänen kätensä hakattakoon irti.

196. Jos mies puhkaisee toisen miehen silmän, hänen silmänsä puhkaistakoon.

199. Jos mies puhkaisee toisen miehen orjan silmän tai murtaa tämän luun, maksakoon hän puolet orjan arvosta

218. Jos lääkäri tekee suuren viillon leikkausveitsellä ja tappaa potilaansa, tai puhkaisee tämän silmän, leikattakoon hänen kätensä irti.

219. Jos lääkäri tekee suuren viillon leikkausveitsellä ja tappaa jonkun orjan, korvatkoon hän tämän orjan uudella.

282. Jos orja sanoo omistajalleen: "et ole herrani!", niin omistaja todistakoon hänet orjakseen ja leikatkoon häneltä korvan.
